Auf'm Schachen gibts oans vom Kini Ludwig am Zwoatn seine Schlösser. S' "Königshaus am Schachen" is im Vagleich zua de andan Prunkbauten vo eam recht kloa. Ma kimmt nua z'Fuaß oda mit'm Radl hi. Vo Elmau iaban "Königsweg" bracht ma z'Fuaß guade drei Stund. Desweng han do deitlich weniga Touris untawegs wia bei de andan Schlösser. Fälschlicherweis werds manchmoi ois Jagdschloß bzeichnet, da Ludwig seiba hod aba nix vo da Jagd ghoidn. Vo außn und im Erdgschoß is ois eha schlicht, im Obergschoß gibts as Türkische Zimmer, des se prunkvoll am Stil vo orientalische Paläste orientiad. Do han de Fenster bunt, ma ko oiso gar ned de scheene Aussicht genießn.